Komisijos reglamentas (EB) Nr. 430/2004
2004 m. kovo 4 d.
nustatantis standartines vertes, taikytinas finansinei kompensacijai ir su ja susijusiam avansui apskaičiuoti už 2004 žuvininkystės metais iš rinkos pašalintus žuvininkystės produktus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 104/1999 dėl bendro žuvininkystės ir akvakultūros produktų rinkos organizavimo [1], ypač į jo 21 straipsnio 5 ir 8 dalis,
kadangi:
(1) Reglamente (EB) Nr. 104/2000 numatyta gamintojų organizacijoms, kurios tam tikromis sąlygomis pašalina to reglamento I priedo A ir B dalyse išvardytus produktus, mokėtina finansinė kompensacija. Tokios finansinės kompensacijos dydis turėtų būti sumažintas standartinėmis vertėmis, jeigu produktai skirti kitiems tikslams, o ne žmonėms vartoti.
(2) 2001 m. gruodžio 19 d. Komisijos reglamente (EB) Nr. 2493/2001 dėl tam tikrų iš rinkos pašalintų žuvininkystės produktų realizavimo [2] nurodyti iš rinkos pašalintų produktų realizavimo būdai. Tokių produktų vertė turėtų būti nustatyta kiekvieno iš šių realizavimo būdų standartiniu lygiu, atsižvelgiant į vidutines pajamas, kurias galima gauti taip realizavus skirtingose valstybėse narėse.
(3) Pagal 2000 m. lapkričio 15 d. Komisijos reglamento (EB) Nr. 2509/2000, nustatančio Tarybos reglamento (EB) Nr. 104/2000 dėl finansinės kompensacijos suteikimo už tam tikrų žuvininkystės produktų pašalinimą iš rinkos išsamias taikymo taisykles [3], 7 straipsnį specialiose taisyklėse numatyta, kad jeigu kuri nors gamintojų organizacija ar kuris nors jos narys pateikia produktą parduoti kurioje nors valstybėje narėje, išskyrus šalį, kurioje jis yra pripažintas, organas, atsakantis už finansinės kompensacijos skyrimą, turi būti informuotas. Tas organas yra tos valstybės narės, kurioje gamintojų organizacija yra pripažinta. Dėl to atskaitytina standartinė vertė turėtų ta, kuri yra taikoma toje valstybėje narėje.
(4) Toks pat skaičiavimo metodas turėtų būti taikomas finansinės kompensacijos avansams, kaip numatyta Reglamento (EB) Nr. 2509/2000 6 straipsnyje.
(5) Šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2004 žuvininkystės metams numatytos standartinės vertės, taikytinos finansinei kompensacijai ir susijusiems avansams už gamintojų organizacijų iš rinkos pašalintus žuvininkystės produktus, kurie skirti kitais tikslais, o ne žmonėms vartoti, kaip nurodyta Reglamento (EB) Nr. 104/2000 21 straipsnio 5 dalyje, yra nurodytos šio reglamento priede.
2 straipsnis
Iš finansinės kompensacijos ir susijusių avansų atskaitytina standartinė vertė yra ta, kuri taikoma valstybėje narėje, kurioje gamintojų organizacija yra pripažinta.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 4 d.